钦定古今图书集成/理学汇编/学行典/第194卷 > 李纲
## 钦定古今图书集成/理学汇编/学行典/第194卷 > 李纲

按《宁波府志》：“李纲，浙江都指挥李凯子。宣德间，凯督
征战殁。妻王氏，年二十馀，纲方髫龀。王苦节，事舅姑
终始尽孝，致洁烝尝。正统间，纲袭指挥使，由杭州右
卫调定海，奉其母至孝。王性严重，知书史大义，每训
纲曰：‘汝父死国事，为忠臣，儿其勉之’。纲泣对曰：‘敢不
如教’！纲性严明，有勇略，视卫篆，振举戎政，公宇城隍”
悉为葺治。母疾危笃，每夕稽颡北辰求代。忽梦神语
以方，遂调剂以进，立瘥。夏暑，令仆人挥扇，扇坠地，纲
笞之。母曰：“挥扇者独不畏暑乎？”纲痛自引咎，遂终身
不持扇。居常事不白于母，不敢行。母年九十而卒，哀
毁骨立，丧葬惟谨。观风使者得其实，旌其门曰“节孝。”